Peti uzastopni poraz NY Knicksa
New Orleans Hornetsi porazili Knickse sa 109-98, a strijelac večeri bio je Chris Paul iz Hornetsa sa 27 koševa
U Orlandu, domaći Orlando Magic svladao je gostujuće Sacramento Kingse tek nakon produžetka – finalni rezultat 83-78. Pred nešto manje od šesnaest tisuća gledatelja, vodeći strijelac domaćeg Orlanda bio je turski košarkaš Hedo Turkoglu s 22 koša, dok je na drugom mjestu s 19 ubačaja i čak 15 skokova bio Dwight Howard. Kod Kingsa najveći učinak je imao Mike Bibby koji je postigao 17 koševa. Iz Orlanda odlazimo u New York gdje su New York Knicksi doživjeli peti uzastopni poraz od kojih je ovaj posljednji bio pred domaćom publikom. New Orleans Hornetsi su porazili Knickse sa 109-98. Strijelac večeri, a ujedno i igrač s najviše skokova bio je Chris Paul iz Hornetsa sa 27 koševa i 13 skokova, dok je kod Knicksa najbolji učinak imao Channing Frye ubacivši 18 koševa. U susjednom New Jerseyu, slavlje domaćina. New Jersey Nets – Boston Celtics – 103-83. Pobjedničku razliku od dvadeset koševa predvodio je za Netse Vince Carter koji je za trideset minuta igre postigao dvadeset i pet koševa. Kod Boston Celticsa prvi strijelac bio je Paul Pierce sa dvadeset pogodaka.